Hundefisken lever i ferskvann med tett vegetasjon, som grøfter, kroksjøer, bakevjer og grunne innsjøer. Den finnes aldri ute i hovedløpet til store floder. Arten kan bli minst fem år og gyter første gang når den er ett år. Gytetiden er samtidig med vårflommen i mars–april når vanntemperaturen er 12–16 °C. Eggene legges i et rede av plantemateriale, og etter gyting vokter hunnen eggene.